**OBRAZLOŽENJE**

**Odluke o izradi izmjene i dopune**

**Prostornog plana uređenja Općine Marija Gorica**

***I. PRAVNA OSNOVA***

Pravna osnova za donošenje Odluke o izradi izmjene i dopune Prostornog plana uređenja Općine Marija Gorica sadržana je u odredbi članak 86. Zakona o prostornog uređenju (Narodne novine broj 153/13, 65/17, 114/18, 39/19, 98/19 i 67/23), a u svezi s odredbama članka 86. do članka 112. Zakona o prostornom uređenju i u skladu s odredbama Pravilnika o prostornim planovima (Narodne novine broj 152/23) i ostalim važećim propisima iz područja prostornog uređenja te članak 31. Statuta Općine Marija Gorica (Službeni glasnik Općine Marija Gorica broj 2/2021).

Predloženom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade izmjene i dopune Plana.

***II. RAZLOZI ZA DONOŠENJE IZMJENE I DOPUNE PLANA:***

**A. Usklađenost sa zakonskim i podzakonskim okvirom**

1. *Zakonska obveza izrade izmjene i dopune Plana i usklađenje sa Zakonom*

Obveze izrade i donošenja Izmjene i dopune Plana propisana je odredbom članka 75. Zakona, a ovlaštenje Općinskog vijeća za donošenje Plana sadržano je u odredbi članka 109. stavka 4. Zakona. Postupak izrade i donošenja Plana provodi se sukladno Zakonu, Uredbi o određivanju građevina, drugih zahvata u prostoru i površina državnog i područnog (regionalnog) značaja (Narodne novine broj 37/14 i 154/14), Uredbi o informacijskom sustavu prostornog uređenja (Narodne novine broj 115/15), Pravilniku o prostornim planovima (Narodne novine broj 152/23), ovoj Odluci i drugim podzakonskim propisima iz područja prostornog uređenja te posebnim propisima čije su odredbe od utjecaja na postupak izrade i donošenje Plana.

1. *Usklađenje s planom više razine*

Sukladno odredbama članka 61. stavka 2. Zakona Plan mora biti usklađen s prostornim planom više razine i to: Prostorni plan Zagrebačke županije (Glasnik Zagrebačke županije broj 3/02, 6/02-ispravak, 8/05, 8/07, 4/10, 10/11, 14/12-pročišćeni tekst, 27/15, 31/15-pročišćeni tekst, 43/20, 46/20- ispravak Odluke i 2/21-pročišćeni tekst)

**B. Određivanje novih prostorno planskih rješenja**

Općina je u razdoblju od 2020. godine zaprimila veliki broj zahtjeva za proširenje građevinskih područja. Temeljem ovih zahtjeva načelnica Općine je, sukladno članku 85. Zakona o prostornom uređenju, donijela zaključak o osnovanosti pokretanja postupka za izradu izmjena prostornog plana. U izradi izmjena Plana provest će se stručna analiza zaprimljenih zahtjeva i prijedloga i razmotriti mogućnosti proširenja i/ili smanjenja građevinskih područja naselja i izdvojenih građevinskih područja izvan naselja u okvirima koji su utvrđeni Zakonom o prostornom uređenju i Prostornim planom Zagrebačke županije.

***Osnovni ciljevi i programska polazišta za izradu izmjene i dopune Plana:***

Cilj izrade Plana je osuvremeniti, unificirati i digitalizirati prostorni plan uređenja te time pojednostavniti i olakšati njegovu provedbu.

Plan će biti izrađen u modulu ePlanovi i modulu ePlanovi Editor informacijskog sustava prostornog uređenja, sukladno Pravilniku o prostornim planovima (NN 152/23).

Plan će se izraditi i provoditi putem digitalnog infrastrukturnog servisa za unapređenje pružanja

elektroničkih javnih usluga što će smanjiti opterećenja građanima, poslovnim subjektima i investitorima. Planom će se ubrzati izdavanje akata za gradnju i realizacija investicija na svim

razinama upravljanja. Nova tehnologija izrade Plana omogućit će unošenje svih relevantnih prostornih podataka te njihovu analizu i usporedbu. Prostorni razvoj će se temeljiti na sveobuhvatnoj analizi prostornih podataka koja će omogućiti kvalitetno i objektivno donošenje odluka o prostoru te precizniju projekciju njihovog sinergijskog učinka.

***III. POTREBNA SREDSTAVA***

Sredstva potrebna za provedbu Odluke osiguravaju se u Proračuna Općine Marija Gorica za 2025. godinu, Program 0100 PROSTORNO PLANIRANJE I UREĐENJE Kapitalni projekt K100002 Prostorni plan uređenja Općine Marija Gorica – IV izmjene i dopune Konto 42, Pozicija R242.

Slijedom navedenog, predlaže se Općinskom vijeću donošenje Odluke o izradi izmjene i dopune Prostornog plana uređenja Općine Marija Gorica.